laion/Wikipedia-Exotic huggingface dataset:
აპოს რიფი

აპოს რიფი ― მარჯნის რიფების სისტემა ფილიპინებში, დასავლეთ მინდოროს პროვინციის დასავლეთ წყლებში, მინდოროს სრუტეში. რიფის ფართობი 34 კმ²-ია. მიიჩნევა მსოფლიოში მეორე უდიდეს მარჯნის რიფების უწყვეტ სისტემად და უდიდესია ფილიპინების მასშტაბით. რიფი და მის გარშემო წყლები დაცული ტერიტორიაა და აპოს რიფის ეროვნული პარკი ეწოდება. აპოს რიფი ქვეყნის მასშტაბით ერთ-ერთი ყველზე ცნობილი დაივინგ რეგიონია. შეტანილია იუნესკოს მსოფლიო მემკვიდრეობის ძეგლთა საცდელ სიაში. ფილიპინების დაცული ტერიტორიების სია იუნესკოს მსოფლიო მემკვიდრეობის ძეგლები ფილიპინებში ტუბატაჰის რიფი ვიკისაწყობში არის გვერდი თემაზე: აპოს რიფი Apo Reef Natural Park Official Website (DENR) Travel Guide: Sablayan (Apo Reef/Pandan Island) ↑ Apo Reef Natural Park. UNESCO World Heritage: Tentative Lists. UNESCO (2006-05-16). ციტირების თარიღი: 2007-10-08 ↑ Hutchinson, Gretchen and Ventura, Edgar M. (1987). "Philippine Dive Versions", pg. 74. Philippine Dive Versions, Makati.
მინდოროს სრუტე

მინდოროს სრუტე (ტაგალ. Kipot ng Mindoro) ― სამხრეთ ჩინეთის ზღვისა და სულუს ზღვის დამაკავშირებელი ერთ-ერთი სრუტე. ერთმანეთისგან გამოყოფს კუნძულ მინდოროსა და ბუსუანგას (კალამიანის კუნძულების ნაწილი). ორ კუნძულს შორის მდებარეობს აპოს რიფი, რომელიც მარჯნის რიფების უდიდესი სისტემაა ფილიპინებში. რიფი სრუტეს ორ ნაწილად ჰყოფს: აპოს აღმოსავლეთ და აპოს დასავლეთ გასასვლელებად. ბალაბაკის სრუტე ― სამხრეთ ჩინეთის ზღვისა და სულუს ზღვის დამაკავშირებელი კიდევ ერთი სრუტე A nautical chart of the area (სიღრმე გაზომილია საზღვაო საჟენებში) ↑ Mindoro Strait: Philippines. Geographical Names. Geographic.org. ციტირების თარიღი: 28 October 2013. ↑ Apo Reef Natural Park. Tentative lists. UNESCO World Heritage Centre. ციტირების თარიღი: 28 October 2013. ↑ U.S. Corps of Engineers (1954). "San Jose (topographical map)". University of Texas in Austin Library. Retrieved on 2014-09-24.
ჯუანშერ ჩქარეული

ჯუანშერ ჩქარეული (დ. 13 იანვარი, 1940, თბილისი) — ქართველი ფიზიკოსი. მშობლები: ალექსანდრა მახარობლიშვილი და ლევან ჩქარეული. 1965 წელს დაამთავრა თბილისის სახელმწიფო უნივერსიტეტის ფიზიკის ფაკულტეტი. 1966-1970 წლებში სწავლობდა რუსეთის ბირთული კვლევების გაერთიანებული ინსტიტუტის ასპირანტურაში. 1971-1974 წლებში იყო მოსკოვის თეორიული და ექსპერიმენტული ფიზიკის ინსტიტუტის სტაჟიორ-მკვლევარი. 1974-1982 წლებში ელეფთერ ანდრონოკაშვილის სახელობის ფიზიკის ინსტიტუტის უფროსი, 1982-1990 წლებში წამყვანი მეცნიერ-თანამშრომელი. 1991 წლიდან ელემენტარულ ნაწილაკთა ფიზიკის განყოფილების ხელმძღვანელი. 1990 წლიდან არის თბილისის სახელმწიფო უნივერსიტეტის თეორიული ფიზიკის პროფესორი. ჯუანშერ ჩქარეული მუშაობდა მიწვეულ პროფესორად ევროპის წამყვან სამეცნიერო ცენტრებსა და უნივერსიტეტებში: სასექსის უნივერსიტეტი (ბრაიტონი, 1993-1994); თეორიული ფიზიკის საერთაშორისო ცენტრი (ტრიესტი, 1996); ევროპის გაერთიანებული ბირთული კვლევების ცენტრი (ჟენევა, 1994-1995); ლონდონის სამეფო უნივერსიტეტი (1998-1999); მაქს პლანკის სახელობის ინსტიტუტი (მიუნხენი, 2000); მერილენდის უნივერსიტეტი და სხვა. 1970 წელს დაიცვა საკანდიდატო დისერტაცია თემაზე: „ლაგრანჟის მოდელები განივი ვექტორული და აქსიალურ-ვექტორული ველებით“. 1985 წელს სადოქტორო დისერტაცია თემაზე: „ჰორიზონტალური სიმეტრია და კვარკებისა და ლეპტონების თაობები“. საერთაშორისო სამეცნიერო პრესაში გამოქვეყნებული აქვს ასზე მეტი ნაშრომი. იყო რამდენიმე საერთაშორისო სამეცნიერო პროექტის ხელმძღვანელი. მისი სამეცნიერო ინტერესების სფეროა: კვარკებისა და ლეპტონების ერთიანი თეორიები, არომატების შერევა და თაობათა სიმეტრიები, სუპერსიმეტრიული მოდელები, დიდი გაერთიანება, სუპერსიმების ფენომენოლოგია, რელატივისტური სიმეტრიის სპონტანური დარღვევა და ლოკალური სიმეტრიების გენერაცია, კვანტური ელექტროდინამიკისა და გრავიტაციის დინამიურად წარმოშობილი თეორიები, ტოპოლოგიური დეფექტები ელემენტარულ ნაწილაკთა ფიზიკასა და კოსმოლოგიაში, დამატებითი სივრცე-დროის განზომილებები. ჯუანშერ ჩქარეულის ძირითადი სამეცნიერო ინტერესები დაკავშირებულია ელემენტარული ნაწილაკების ფიზიკასთან მცირე და ზემცირე მანძილებზე. 1980 წელს მის მიერ პირველად იქნა შემოყვანილი ე.წ. კირალური ჰორიზონტალური სიმეტრიის კონცეფცია. მეცნიერი არის საქართველოს და აშშ ფიზიკოსთა (1994) საზოგადოებების წევრი, ნიუ-იორკის მეცნიერებათა აკადემიისა და 2000 წლიდან დიდი ბრიტანეთის ფიზიკის ინსტიტუტის ნამდვილი წევრი. ვინ ვინ არის საქართველოში, 2009: ბიოგრაფიული ცნობარი, თბ., 2009, გვ. 439-440 ჯუანშერ ჩქარეული — საქართველოს ბიოგრაფიული ლექსიკონი ჯუანშერ ჩქარეული — საქართველოს ბიოგრაფიული ლექსიკონი
მერაბ კოკაია

მერაბ კოკაია (დ. 1957, თბილისი) — ქართველი მეცნიერი. ფიზიოლოგი მერაბ კოკაია შვედეთში, ლუნდის უნივერსიტეტში მოღვაწეობს, თუმცა საქართველოშიც ხშირად კითხულობს ლექციებს. 1978 წელს დაამთავრა თბილისის სახელმწიფო უნივერსიტეტის ბიოლოგიის ფაკულტეტი ბიოფიზიკის განხრით და სწავლა განაგრძო ივანე ბერიტაშვილის სახელობის ფიზიოლოგიის ინსტიტუტის ასპირანტურაში, სადაც 1983 წელს დაიცვა ბიოლოგიურ მეცნიერებათა კანდიდატის ხარისხი. 1986 წელს მერაბ კოკაია გაცვლითი პროგრამით გაემგზავრა შვედეთში და დაიწყო მუშაობა ნერვული უჯრედების ტრანსპლანტაციაზე ეპილეფსიაში (1986-1987 წლებში). საქართველოში დაბრუნების შემდეგ, 1991 წელს, მან ფიზიოლოგიის ინსტიტუტში დაიცვა სადოქტორო დისერტაცია ბიოლოგიაში და ამავე წელს კვლავ შვედეთში გაემგზავრა. დღესდღეობით ბატონი მერაბი არის: ვალენბერგის ნევროლოგიის ცენტრის (შვედეთი) ექსპერიმენტული ეპილეფსიის კვლევითი ლაბორატორიის გამგე. 1998 წლიდან — ლუნდის უნივერსიტეტის დოცენტი ექსპერიმენტულ ნევროლოგიაში. 2008 წლიდან — პროფესორი. 2011-დან — ილია ჭავჭავაძის სახელობის სახელმწიფო უნივერსიტეტის მოწვეული პროფესორი. 2013-დან — ეპილეფსიის ცენტრის დირექტორი. 2013-2018 წლებში — EC FP7 დიდი კოლაბორაციული პროექტის EPITARGET კოორდინატორი. მერაბ კოკაია არის მრავალი მნიშვნელოვანი შრომის ავტორი. გამოქვეყნებული აქვს 120-ზე მეტი პუბლიკაცია შემდეგ ჟურნალებში: Neuron, PNAS, Brain, J. Neurosci., J Clin. Inv., Neurobiol. Dis., Gene Therapy, PLOS ONE, Hippocampus, Molecular Therapy, და სხვა. მიღებული აქვს პატენტები: ნუკლეინის მჟავების თანამიმდევრობათა გამოყენება ნევროლოგიური და ფსიქიატრიული დაავადებების დროს, ვექტორები და ნაერთები. EU Patent number: EP2046394 (2014). ნუკლეინის მჟავების თანამიმდევრობათა გამოყენება ეპილეფსიის მკურნალობაში. US patent number: 8,901,094 (2014). ცერებრული იშემიისა და ცერებრული დაზიანების მკურნალობა ნეიროპროტექტორული აგენტებით. US patent number: 5,972,924 (1999). ლაბორატორია, რომელსაც ქართველი მეცნიერი ხელმძღვანელობს, მნიშვნელოვან კვლევებს ატარებს ნევროლოგიური დაავადებების, კერძოდ, ეპილეფსიის მკურნალობის ახალ მეთოდებზე. ამ ეტაპზე მუშავდება გენეტიკური და უჯრედული თერაპიული მეთოდები. ნერვული უჯრედების გადანერგვა მიმართულია დაღუპული უჯრედების ფუნქციის აღსადგენად და ახალი ჯანსაღი უჯრედული კავშირების ჩამოსაყალიბებლად. ასევე, შესაძლებელია მომატებული აღგზნებადობის მოდულაცია ღეროვანი უჯრედების ან გენების საშუალებით. არსებობს დიდი შანსი, იმისა, რომ ეს ახალი და პერსპექტიული მკურნალობის მეთოდები გაამართლებს და მათი კლინიკაში დანერგვით დაიწყება ახალი ერა ეპილეფსიის მკურნალობაში. წარმატებული სამეცნიერო კარიერის პარალელურად მერაბ კოკაია ზრუნავს, რათა ახალგაზრდა ქართველ მეცნიერებს გზა გაუკვალოს და მსოფლიო სამეცნიერო საზოგადოებაში ადგილი დაუმკვიდროს. მასთან შვედეთში მუშაობენ ქართველი დოქტორანტები. მომავალში იგი კიდევ უფრო მჭიდრო თანამშრომლობას გეგმავს საქართველოს უმაღლეს საგანმანათლებლო დაწესებულებებთან. ლუნდის უნივერსიტეტის პროფესორია ბატონი მერაბის უმცროსი ძმა ზაალ კოკაიაც. 2010 წლიდან იგი ხელმძღვანელობს შვედეთის მთავრობის მიერ დაფინანსებულ ღეროვანი უჯრედებისა და უჯრედული თერაპიის სტრატეგიულ კვლევით დარგს. კოკაია, მერაბ. ნევროლოგიური დაავადებების მკურნალობა ოპტიკური და კომბინირებული გენეტიკური მეთოდებით: ინტერვიუ, ჩაიწერა მ.ტორაძემ, თბილისის უნივერსიტეტი, 2009, 29 მაისი, N7, გვ. 5 მერაბ კოკაია — საქართველოს ბიოგრაფიული ლექსიკონი კოკაია
ზიგანას ციხე

ზიგანას ციხე — ციხე თურქეთში, სოფელ ზიგანა ქოიდან დასავლეთით 700 მეტრში. შიდა რაიონებში გამაგრების საქმეში მნიშვნელოვანი ადგილი უნდა დაეკავა ზიგანას უღელტეხილზე განლაგებულ საგზაო სადგომს, უფრო ციხეს. გამორიცხული არაა ის სტრაბონთან და სტეფანე ბიზანტიელთან მოხსენებული „ZugopoliV“-ი იყოს. საფორტიფიკაციო ნაგებობა აკონტროლებდა მისივე სახელობის უღელტეხილს და ყველა იმ გზას რომელიც აქ გადიოდა. ამ უღელტეხილით დეღირმენდერედან ხარშიტის ხეობაშიც არის გადასასვლელი, მაგრამ, ბუნებრივია, უშუალოდ ციხემდე აქ სასიგნალო ციხე-კოშკების მთელი წყებაა. ზიგანას ციხე სოფელ ზიგანა ქოიდან დასავლეთით 700 მეტრში, მაღლივ კლდეზეა დაშენებული. აქედან კარგად ჩანს სხვა საფორტიფიკაციო ნაგებობები. იგი პირდაპირ გასცქერის სამხრეთით თორულის ციხეს. 1404 წელს აქ შესულა კლავიხო, რომელიც საუბრობს ხის ასაზიდ კიბეზე, რომლის გარეშეც ციხეში შეღწევა შეუძლებელი იყო. ციხის ნანგრევებზე საუბრობს კიუმონიც. დღევანდელ დღეს შემორჩენილია ცუდად ნაგები ბასტიონი კლდის სამხრეთით. აქ დაცული კედლების სიმაღლე 3,5 მეტრს აღწევს. კედლებში უხვადაა გამოყენებული კირხსნარი და დაუმუშავებელი ქვები. მისი არქიტექტურა შუა საუკუნეებისაა, მაგრამ უმნიშვნელოვანესი სტრატეგიული მდებარეობა ამ რეგიონის მკვლევარებს აქ საფორტიფიკაციო ნაგებობის არსებობას ანტიკური ხანიდან აფიქრებინებს. ზიგანას მნიშვნელობა არა მარტო საფორტიფიკაციო, არამედ სხვა ტიპის ნაგებობებიდანაც იკვეთება. მაგალითად აქ გვხვდება ქარავან-სარაი, რომელიც, სხვათა შორის, მეჰმედ II მიერ ამ რეგიონის დაპყრობიდანვე ადრე ხანში, მე-15 მე-16 საუკუნეების მიჯნაზე ააგეს. აქვეა მოსასვენებელი სახლი, ხანი. ყველაფერი ეს მიგვანიშნებს, რომ ამ რეგიონში გამავალი სავაჭრო გზას სტრატეგიული ეკონომიკური დანიშნულება ჰქონდა. ისტორიული ჭანეთის აღმოსავლეთ ნაწილში დაცული კულტურული მემკვიდრეობის ძეგლები (საფორტიფიკაციო ნაგებობები, ეკლესიები, საკომუნიკაციო და საყოფაცხოვრებო არქიტექტურის ნიმუშები), ბათ., 2014, გვ. 26-27 ISBN 978-9941-0-6458-6.
ალექსანდრე პაპიტაშვილი

ალექსანდრე პაპიტაშვილი (დ. 20 ოქტომბერი, 1949, ორჯონიკიძე (ჩრდილოეთი ოსეთი) — ქართველი ექიმი, მეცნიერი, მეან-გინეკოლოგი, მედიცინის მეცნიერებათა კანდიდატი, დოცენტი. 1972 წელს დაამთავრა თბილისის სახელმწიფო სამედიცინო უნივერსიტეტის სამკურნალო ფაკულტეტი. 1973 წელს იყო მცხეთის რაიონული საავადმყოფოს ექიმი-ორდინატორი; 1973-1977 წლებში მოსკოვის მეან-გინეკოლოგიის სამეცნიერო-კვლევითი უნივერსიტეტის კლინიკური ორდინატორი და ასპირანტი; 1978-1984 წლებში თბილისის სახელმწიფო სამედიცინო უნივერსიტეტის უფროსი ლაბორანტი; 1984-1990 წლებში ასისტენტი, 1990 წლიდან დოცენტი. ავტორია 105 სამეცნიერო ნაშრომისა, რომლებიც ეხება სამშობიარო მოქმედების რეგულირებას, ნაყოფის მდგომარეობის დიაგნოსტიკას, მკურნალობასა და ულტრაბგერით დიაგნოსტიკას. 1991 წელს რუსულ ენაზე გამოსცა მონოგრაფია: „Ультразвуковая диагностика в акушерстве и гинекологии“ (გამომცემლობა „საქართველო“, 1997). საკანდიდატო დისერტაციის თემა — დაიცვა 1976 წელს „მშობიარობის რეგულაცია და გაუტკივარება ელექტროანალგეზიის გამოყენებით“. საქართველოს დედათა და ბავშვთა ჯანდაცვის დარგში ულტრაბგერითი დიაგნოსტიკის ასოციაცია, პრეზიდენტი უკრაინის დავიდენკოვების სახელობის პრემია ვინ ვინაა თანამედროვე ქართულ სამედიცინო მეცნიერებაში : თანამედროვე ქართველ მედიკოსთა ბიოგრაფიული ენციკლოპედია, თბ., 2000, გვ. 232 ალექსანდრე პაპიტაშვილი — საქართველოს ბიოგრაფიული ლექსიკონი
ბალინსასაიაოს ტყუპი ტბების ბუნების პარკი

ბალინსასაიაოს ტყუპი ტბების ბუნების პარკი ― ბუნების პარკში ფილიპინებში, აღმოსავლეთ ნეგროსის პროვინციაში. გარს ერტყმის ბალინსასაიაოს ტბასა და დანაოს ტბას. ქალაქ დუმაგეტედან 14.5 კმ-ით დასავლეთით მდებარეობს. პარკის ფართობია 8 016.05 ჰექტარი. ზღვის დონიდან 830-846 მეტრის სიმაღლეზეა გაშლილი. პარკი კუნძულ ნეგროსის სამხრეთ ნაწილში მდებარეობს და ვალენსიის, სიბულანისა და სან-ხოსეს მუნიციპალიტეტების ტერიტორიაზეა გაშლილი. დაცულ ტერიტორიად 2000 წელს გამოცხადდა. ↑ Proclamation No. 414, s. 2000. Official Gazette of the Republic of the Philippines. ციტირების თარიღი: 28 October 2015[მკვდარი ბმული] ↑ Balinsasayao Watershed Hydrology. Silliman Journal. ციტირების თარიღი: 28 October 2015
აურორას მემორიალური ეროვნული პარკი

აურორას მემორიალური ეროვნული პარკი ― დაცული ტერიტორია ფილიპინებში. მდებარეობს სიერა-მადრეს მთიანეთში, ნუევა-ესიხისა და აურორას პროვინციის ტერიტორიაზე, ცენტრალურ ლუსონში. ეროვნული პარკის ფართობი 5 676 ჰექტარია. დაარსდა 1937 წელს, 220-ე პროკლამაციის საფუძველზე. პარკს სახელი პირველი ლედის, აურორა არაგონ კესონის პატივსაცემად ეწოდა. თავდაპირველად პარკის ტერიტორია 2 356 ჰექტარს მოიცავდა, ხოლო 1941 წლისთვის დღვანდელ ტერიტორიამდე გაფართოვდა. პარკის უმაღლესი წერტილი 1 000 მეტრის სიმაღლეზეა. პარკის მიწა გამოიყენება როგორც მუდმივი, ისე ცვლადი სასოფლო სამეურნეო მიზნებისთვის და სატყეო საქმისთვის. ფილიპინების ეროვნული პარკების სია ↑ Region 3 - Protected Areas. Department of Environment of Natural Resources Protected Areas and Wildlife Bureau. დაარქივებულია ორიგინალიდან — მარტი 21, 2012. ციტირების თარიღი: June 13, 2012 ↑ Proclamation No. 130, s. 1949. დაარქივებულია ორიგინალიდან — February 22, 2019. ციტირების თარიღი: February 22, 2019 ↑ PH 017 - Aurora Memorial National Park. BirdLife International. ციტირების თარიღი: June 13, 2012
ბალბალასანგ-ბალბალანის ეროვნული პარკი

ბალბალასანგ-ბალბალანის ეროვნული პარკი (ასევე ცნობილი როგორც ბალბალასანგის მთის ეროვნული პარკი) ― დაცული ტერიტორია ფილიპინებში. მდებარეობს ბალბალანის მუნიციპალიტეტში, კალინგის პროვინციაში, კორდილიერის ადმინისტრაციულ რეგიონში. პარკის ფართობი 1 338 ჰექტარია და ბალბალასანგის მთის ირგვლივაა განლაგებული, ბალბალასანგის ბარანგაიში, აბრის პროვინციის საზღვართან. პარკს „კორდილიერის მწვანე გულსაც“ უწოდებენ. გამოირჩევა მდიდარი ბიომრავალფეროვნებითა, ფიჭვის ტყეების ხელუხლებელი ლანდშაფტითა და მდიდრული ენდემური ფლორითა და ფაუნით. ეროვნულ პარკად 1972 წელს გამოქვეყნდა. ფილიპინების ეროვნული პარკების სია ↑ CAR – Protected Areas. Department of Environment of Natural Resources Protected Areas and Wildlife Bureau. დაარქივებულია ორიგინალიდან — დეკემბერი 21, 2012. ციტირების თარიღი: June 15, 2012 ↑ Balbalasang – the green heart of the Cordillera. Art Fuentes. დაარქივებულია ორიგინალიდან — თებერვალი 10, 2013. ციტირების თარიღი: June 15, 2012 ↑ R.A. No. 6463. PhilippineLaw.info. დაარქივებულია ორიგინალიდან — თებერვალი 18, 2013. ციტირების თარიღი: June 15, 2012
მენსტრუალური ციკლი

მენსტრუალური ციკლი — ჰორმონების წარმოებასა და ქალის რეპროდუქციული სისტემის საშვილოსნოსა და საკვერცხეების სტრუქტურაში მიმდინარე ბუნებრივი ცვლილებების წყება, რომელიც შესაძლებელს ხდის დაორსულებას. საკვერცხეების ციკლი მართავს კვერცხუჯრედების წარმოებასა და გამოთავისუფლებას, ასევე ესტროგენისა და პროგესტერონის ციკლურ გამოთავისუფლებას. საშვილოსნოს ციკლი ამზადებს და ინარჩუნებს საშვილოსნოს ლორწოვან გარსს, რომ ის განაყოფიერებული კვერცხუჯრედის მისაღებად იყოს მზად. ეს ციკლები თანადროული და კოორდინირებულია და ისინი, ჩვეულებრივ, ზრდასრული ქალის სხეულში 21-დან 35 დღემდე გრძელდება, საშუალოდ 28 დღე, და მეორდება ქალის ცხოვრების დაახლოებით 30-45 წლის განმავლობაში. მენსტრუაცია (2007) Essential Reproduction. Wiley-Blackwell. ISBN 978-1-4051-1866-8. OCLC 76074156.
ვაგინალური გამონადენი

ვაგინალური გამონადენი — სითხის, უჯრედებისა და ბაქტერიების ნარევი, რომელიც ასველებს და იცავს ვაგინას. ამ ნარევსს მუდმივად აწარმოებენ ვაგინისა და საშვილოსნოს ყელის უჯრედები და ის სხეულს ვაგინის შესასვლელიდან ტოვებს. გამონადენის შემადგენლობა, რაოდენობა და ხარისხი განსხვავდება ინდივიდებს შორის და ის შეიძლება შეიცვალოს როგორც მენსტრუალური ციკლის, ასევე სქესობრივი და რეპდორუქციული განვითარების განმავლობაში. ნორმალურ ვაგინალურ გამონადენს შეიძლება ჰქონდეს თხელი, წყლის მსგავსი შემადგენლობა ან უფრო სქელი და წებოვანი და ის შეიძლება იყოს უფერული ან თეთრი ფერის. ნორმალური ვაგინალური გამონადენი შეიძლება დიდი მოცულობის იყოს, თუმცა, როგორც წესი, მას არ აქვს ძლიერი სუნი და არ იწვევს ქავილს ან ტკივილს. მართალია, გამონადენის უმეტესობა ფიზიოლოგიურად მიიჩნევა და სხეულის ნორმალურ ფუნქციონირებას ასახავს, გამონადენში ზოგიერთი ცვლილება შეიძლება ინფექციაზე ან სხეულში მიმდინარე სხვა პათოლოგიურ პროცესზე მიანიშნებდეს. იმ ინფექციებს შორის, რომლებმაც შეიძლება ვაგინალურ გამონადენში ცვლილებები გამოიწვიოს, შედის ვაგინის სოკოვანი ინფექციები, ბაქტერიული ვაგინოზი და სქესობრივი გზით გადამდები ინფექციები. უჩვეულო გამონადენის მახასიათებლები დამოკიდებულია გამომწვევ მიზეზზე, თუმცა ყველაზე ხშირი მახასიათებლებია ფერის ცვლილება, ცუდი სუნი, ქავილი, წვა ან ტკივილი სქესობრივი აქტის დროს. ვაგინალური ლუბრიკაცია ვაგინალური გამონადენი ↑ 1.0 1.1 Beckmann, R.B. (2014). Obstetrics and Gynecology, 7th, Baltimore, MD: Lippincott Williams & Wilkins, გვ. 260. ISBN 9781451144314.  ↑ 2.0 2.1 Hacker, Neville F. (2016). Hacker & Moore's Essentials of Obstetrics and Gynecology, 6th, Philadelphia, PA: Elsevier, გვ. 276. ISBN 9781455775583.  ↑ Lentz, Gretchen M. (2012). Comprehensive Gynecology, 6th, Philadelphia, PA: Elsevier, გვ. 532–533. ISBN 9780323069861.  ↑ Vaginal discharge color guide: Causes and when to see a doctor en (2020-01-10). ციტირების თარიღი: 2022-04-25
ორიგინალური დიზაინის შემქმნელი

ორიგინალური დიზაინის შემქმნელი (Odm) (ინგლ. Original design manufacturer) — კომპანია, რომელიც შეიმუშავებს და შემდეგ აწარმოებს ამ შემუშავებულ პროდუქტს, რომელიც საბოლოოდ სხვა ფირმის მიერ იყიდება. ასეთი კომპანიები საშუალებას აძლევს ფირმას, რომელიც ფლობს ან ლიცენზირებს ბრენდს, აწარმოოს პროდუქცია (დამატებით ან მხოლოდ) ქარხნის ორგანიზაციაში ან მართვაში ჩართვის გარეშე. ორიგინალური დიზაინის მწარმოებლები გაიზარდა ბოლო წლებში და, 2015 წლიდან, ბევრს აქვს ისეთი მასშტაბი, რომ აწარმოოს შიდა წარმოება იმ პროდუქტებისთვის, რომლებიც ბრენდირებულია მყიდველი ფირმის მიერ. ეს არის კონტრაქტის მწარმოებლისგან განსხვავებით. ეს მოდელი განსაკუთრებით გამოიყენება საერთაშორისო ვაჭრობაში, სადაც ადგილობრივი ორიგინალური დიზაინის მწარმოებელი გამოიყენება საქონლის წარმოებისთვის უცხოური კომპანიისთვის, რომელიც ხედავს გარკვეულ უპირატესობას ტრანზაქციაში, როგორიცაა დაბალი შრომა, სატრანსპორტო კავშირები ან ბაზრებთან სიახლოვე. ორიგინალური დიზაინის მწარმოებლის მიერ შემუშავებული/დაპატენტებული ტექნოლოგიები არის პროდუქტის განაწილების მოდელის კიდევ ერთი მიზეზი. ორიგინალური დიზაინის მწარმოებლის მოდელები ასევე გამოიყენება, სადაც ადგილობრივი საკუთრების კანონები კრძალავს უცხოელების მიერ აქტივების პირდაპირ მფლობელობას, რაც საშუალებას აძლევს ადგილობრივ ფირმას აწარმოოს ბრენდი კომპანიისთვის - შიდა ბაზრისთვის ან ექსპორტისთვის. ამ ტიპის ბიზნესი „აუთსორსინგის“ ნაწილია. მაგალითად: Compal Electronics აწარმოებს ნოუთბუქ კომპიუტერებს და მონიტორებს და მუშაობს როგორც მასობრივი მწარმოებელი მრავალი ბრენდის კომპანიისთვის, რომელსაც ეხმარება დაბალი შრომის ხარჯები, იაფი ტრანსპორტი და ფიზიკური შეყვანის თითქმის სასაქონლო ბუნება (Compal-ის შემთხვევაში, კომპიუტერის კომპონენტები). 2011 წლიდან ტაივანის ორიგინალური დიზაინის მწარმოებლები ქმნიდნენ ყველა ნოუთბუქის ოთხმოცდათოთხმეტ პროცენტს. ზოგიერთი კომპანია, როგორიცაა Flex და Wistron, არის ორიგინალური დიზაინის მწარმოებლები და ელექტრონიკის წარმოების სერვისების მიმწოდებლები. 2016 წლის შემდგომ Nokia phones (HMD ) არის ფირმის მაგალითი, რომელიც ეყრდნობა ორიგინალური დიზაინის მწარმოებლებს. 2019 წლის ბოლოს, იგი გადავიდა ორიგინალური დიზაინის მხოლოდ ერთ მწარმოებელზე დაყრდნობიდან რამდენიმე ორიგინალური დიზაინის მწარმოებელზე. ორიგინალური დიზაინის მწარმოებლები ქმნიან საკუთარ ინტელექტუალურ საკუთრებას და ძალიან აქტიურად აპატენტებენ მათ. პატენტების უმეტესობა შეტანილია აშშ-ში, ჩინეთსა და ტაივანში. https://www.techopedia.com/definition/30769/original-design-manufacturer-odm https://www.seacomp.com/resources/oem-vs-odm-manufacturing ↑ Global and China Laptop and Tablet PC Industry Report, 2011-2012. ციტირების თარიღი: 2012-09-10 ↑ Despite sales decline, Nokia phones business saw its 1st positive earnings (EBIT) in Q4 2019 (31 March 2020).
სავაჭრო ნიშანი

სავაჭრო ნიშანი (ან სასაქონლო ნიშანი ინგლ. Trademark) — ინტელექტუალური საკუთრების ტიპი, რომელიც გამოისახება ცნობადი ნიშნით, დიზაინით ან გამოსახულებით. სავაჭრო ნიშნით, რომელიც განსხვავებულია, ადვილად შეიძლება სხვადასხვა პროდუქტის ან მომსახურების იდენტიფიცირება. სავაჭრო ნიშნის მფლობელი შეიძლება იყოს ფიზიკური ან იურიდიული პირი, კომერციული ორგანიზაცია. სავაჭრო ნიშანი შეიძლება მოთავსებული იყოს შეფუთვაზე, ეტიკეტზე, ვაუჩერზე ან თვითონ პროდუქტზე. სავაჭრო ნიშნად შეიძლება იყოს გამოყენებული სიმბოლოები ™ (სავაჭრო ნიშნის სიმბოლო) და ® (დარეგისტრირებული სავაჭრო ნიშნის სიმბოლო). ამასთან, უკანასკნელის გამოყენება შეიძლება მხოლოდ რეგისტრირებული სავაჭრო ნიშნის მფლობელის მიერ. საქართველოში სასაქონლო ნიშნის რეგისტრაციასთან დაკავშირებულ უფლებებს არეგულირებს: საქართველოს კანონი „სასაქონლო ნიშნების შესახებ“; საქართველოს კანონი „ინტელექტუალურ საკუთრებასთან დაკავშირებულ სასაზღვრო ღონისძიებათა შესახებ“; სსიპ ინტელექტუალური საკუთრების ეროვნული ცენტრის — „საქპატენტის“ თავმჯდომარის 2014 წლის 19 აგვისტოს № 05 ბრძანებით დამტკიცებული — „ინსტრუქცია სასაქონლო ნიშანზე განაცხადის წარდგენისა და რეგისტრაციასთან დაკავშირებული პროცედურების შესახებ“; „ინტელექტუალური საკუთრების ობიექტების დაპატენტებასთან, რეგისტრაციასთან და დეპონირებასთან დაკავშირებული მომსახურების საფასურების დამტკიცების შესახებ“ საქართველოს მთავრობის 2010 წლის 3 ივლისის No182 დადგენილება; „სამრეწველო საკუთრების დაცვის პარიზის კონვენცია“ (საქართველო წევრია 1991 წლიდან); „ნიშნების საერთაშორისო რეგისტრაციის შესახებ მადრიდის შეთანხმების ოქმი“; „შეთანხმება ინტელექტუალური საკუთრების უფლებების ვაჭრობასთან დაკავშირებული ასპექტების შესახებ“ (საქართველო წევრია 2000 წლიდან); საქართველოს სამოქალაქო და სამოქალაქო საპროცესო კოდექსი; საქართველოს სისხლის სამართლის კოდექსის 196-ე მუხლი; საქართველოს ადმინისტრაციულ სამართალდარღვევათა კოდექსის 158-ე მუხლი. საქპატენტი — სასაქონლო ნიშანი Register a trade mark What is a trademark? ↑ https://www.uspto.gov/trademarks/basics/trademark-patent-copyright
გივი ხონელიძე

გივი ხონელიძე (დ. 1922, თბილისი — გ. 1998) — ქართველი ექიმი-ინკოლოგი, რესპუბლიკა მოლდოვას ონკოლოგიის სამეცნიერო-კვლევითი ინსტიტუტის დამფუძნებელი და პირველი დირექტორი. №20 საშუალო სკოლის დამთავრების შემდეგ ჩაირიცხა თბილისის სამედიცინო ინსტიტუტში. 1947 წელს, ინსტიტუტის დამთავრებისთანავე, განაწილებით მიავლინეს მოლდავეთის რესპუბლიკის გლოდიანსკის რაიონულ საავადმყოფოში ქირურგად. 1949 წელს სწავლა განაგრძო კიშინიოვის სახელმწიფო სამედიცინო ინსტიტუტის ქირურგიის კათედრაზე. კლინიკური ორდინატურის დამთავრების შემდეგ დაინიშნა ლეოვსკის რაიონული საავადმყოფოს მთავარ ექიმად. მოკლე ხანში მისი უშუალო ინიციატივით რაიონულ საავადმყოფოსთან შეიქმნა ქირურგიული განყოფილება, რომლის გამგეობა მასვე დაავალეს. 1954 წლის ოქტომბერში, გივი ხონელიძე, როგორც ჯანმრთელობის დაცვის გამოცდილი ორგანიზატორი და კვალიფიციური ქირურგი გადაჰყავთ ქალაქ კიშინიოვში რესპუბლიკური ონკოლოგიური დისპანსერის მთავარ ექიმად. ამ თანამდებობაზე ყოფნის პერიოდში ფართოდ გამოვლინდა მისი პროფესიული ოსტატობა. 1962 წელს ონკოლოგიური დისპანსერის ბაზაზე დაარსდა ონკოლოგიის სამეცნიერო-კვლევითი ინსტიტუტი, რომლის დირექტორად დაინიშნა გივი ხონელიძე და სამ ათეულ წელზე მეტი ხნის განმავლობაში იგი უცვლელად ხელმძღვანელობდა ამ დაწესებულებას. მის მიერ ინსტიტუტსა და მთელ მოლდავეთში დაინერგა ონკოლოგიურ დაავადებათა პროფილაქტიკის, ადრეული დიაგნოსტიკისა და მკურნალობის ახალი მეთოდები. 1970-იან წლებში ინსტიტუტის ბაზაზე შეიქმნა ონკოლოგიისა და ჰემატოლოგიის კათედრა, რომელზეც წარმოებდა ექიმთა ახალი კადრების მომზადება-სპეციალიზაცია. გივი ხონელიძის უშუალო ხელმძღვანელობით კიშინიოვში აშენდა ონკოლოგიის ინსტიტუტის ახალი, ხუთასადგილიანი უნიკალური ქირურგიული კომპლექსი და ონკოლოგიური პოლიკლინიკა. გივი ხონელიძის სამეცნიერო და პრაქტიკული მოღვაწეობის სფეროს განეკუთვნება თანამედროვე ონკოლოგიის ისეთი რთული პრობლემები, როგორიც არის სიმსივნეების ძირითადი ლოკალიზაციის ადრეული დიაგნოსტიკა და მკურნალობა. კუჭის დაავადებათა დიაგნოსტიკა, ონკოლოგიური დახმარების ორგანიზაციული საკითხები და სხვა. მის კალამს ეკუთვნის 70-ზე მეტი სამეცნიერო ნაშრომი, რომელთაგან ორი მონოგრაფიაა. საექიმო, სამეცნიერო და ორგანიზაციული საქმიანობის პარალელურად გივი ხონელიძე მეტად აყოფიერ საზოგადოებრივ მოღვაწეობასაც ეწეოდა. ის ორჯერ იყო არჩეული ქ. კიშინიოვის საქალაქო საბჭოს დეპუტატად. დაჯილდოებულია ხალხთა მეგობრობის ორდენითა და მედლებით. მინიჭებული აქვს მოლდავეთის სსრ დამსახურებული ექიმის საპატიო წოდება. იყო სსრ კავშირის მედიცინის მეცნიერებათა აკადემიასთან არსებული საპრობლემო კომისიის – „ავთვისებიანი სიმსივნეების“, ონკოლოგთა საკავშირო საზოგადოების გამგეობისა და ჟურნალების „Вопросы онкологии“ და „Здравоохранение“ სარედაქციო საბჭოს წევრი. გივი ხონელიძე 1998 წელს გარდაიცვალა. ონკოლოგიის ინსტიტუტის მრავალრიცხოვანი კოლექტივი არ ივიწყებს თავის პირველ დირექტორს. მის პატივსაცემად ინსტიტუტში გახსნილია ბარელიეფი. მოლდავეთის სსრ დამსახურებული ექიმი, საბჭოთა მედიცინა, ლ. შარაშიძე, 1983, №1, გვ. 68-69 გივი ხონელიძე — საქართველოს ბიოგრაფიული ლექსიკონი